Nariadenie Komisie (ES) č. 3127/94
z 20. decembra 1994,
ktorým sa mení a dopĺňa nariadenie (ES) č. 2967/85 ustanovujúce podrobné pravidlá uplatňovania stupnice spoločenstva pre klasifikáciu jatočných tiel ošípaných
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3220/84 z 13. novembra 1984 stanovujúce stupnicu spoločenstva pre klasifikáciu jatočne opracovaných tiel ošípaných [1], naposledy zmenené a doplnené nariadením (ES) č. 3513/93 [2], najmä na jeho článok 5 (1),
keďže nariadenie (EHS) č. 3220/84 zaviedlo používanie čiastočnej rozrábky jatočných tiel ošípaných ako prostriedku na zistenie celkovej hmotnosti červených priečne pruhovaných svalov; keďže je nevyhnutné ustanoviť v nariadení Komisie (EHS) č. 2967/85 [3] podrobné údaje o nových metódach hodnotenia, najmä o počte jatočných tiel, ktoré sa majú rozrábať a nové metódy rozrábky; keďže používanie čiastočnej rozrábky vedie k novým špecifikáciám maximálnej tolerancie štatistickej chyby pri hodnotení;
keďže je potrebné zdokonaliť postup schvaľovania nových metód klasifikácie zavedením protokolu pozostávajúceho z dvoch častí a vymenovaním rozličných údajov, ktoré by mal obsahovať,
keďže opatrenia ustanovené v tomto nariadení sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
Nariadenie (EHS) č. 2967/85 sa týmto mení a dopĺňa takto:
1. Článok 3 sa nahrádza takto:
"Článok 3
1. Metóda hodnotenia podielu svaloviny v jatočnom tele schválená ako metóda klasifikácie v zmysle článku 2 (3) nariadenia (EHS) č. 3220/84 sa zakladá na reprezentatívnej vzorke bravčového mäsa dotknutej národnej alebo regionálnej produkcie metódou hodnotenia pozostávajúcej najmenej z 50 jatočných tiel, v ktorých bol podiel svaloviny zistený v súlade s metódou rozrábky ustanovenou v prílohe I v kombinácii s rýchlou metódou hodnotenia jatočných tiel ustanovenou na národnej úrovni s použitím dvojitej regresie alebo iného štatisticky overeného postupu a to tak, aby presnosť výsledkov bola najmenej na takej úrovni, ako pri použití štandardných regresných postupov na 120 jatočných telách podľa metódy uvedenej v prílohe I.
2. Okrem toho sa metódy klasifikácie schvália vtedy, ak nameraná odmocnina strednej kvadratickej odchýlky chýb je blízka nule a je menšia ako 2,5.
3. Členské štáty prostredníctvom protokolu informujú Komisiu o metódach klasifikácie, ktorých schválenie žiadajú pre uplatňovanie na svojom území, pričom opíšu skúšobnú rozrábku a uvedú zásady, na ktorých sa tieto metódy zakladajú, ako aj rovnice používané na hodnotenie percentuálneho podielu svaloviny. Protokol by mal mať dve časti a mal by zahŕňa údaje uvedené v prílohe II. Prvá časť protokolu sa predkladá Komisii pred začatím skúšobnej rozrábky.
Uplatňovanie metód klasifikácie na území členského štátu sa schvaľuje v súlade s postupom ustanoveným v článku 24 nariadenia (EHS) č. 2759/75 na základe protokolu.
4. Uplatňovanie metód klasifikácie musí vo všetkých detailoch zodpovedať opisu uvedenému v rozhodnutí Komisie, ktoré ich schvaľuje.;"
2. Príloha k tomuto nariadeniu sa vkladá ako príloha I a príloha II k nariadeniu (EHS) č. 2967/85.
Článok 2
Toto nariadenie nadobúda účinnosť 1. januára 1995.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 20. decembra 1994